10 vas nadat spoorlyn gestroop is | Netwerk24
Deur Cara-Lee Dorfling 15 Mei 2019 17:29
Enkele stukkies staal tussen grond en klippies is al wat oor is van 'n stuk spoorlyn langs die Middelburg-Schoembee-grondpad in Hofmeyr. Foto: Verskaf
Tien mense is vasgetrek vir die plundery van 'n spoorlyn in die Karoo.
Die groep sal Donderdag in die landdroshof in Tarkastad verskyn nadat hulle Maandag in Hofmeyr, ongeveer 65 km noord van Cradock, in hegtenis geneem is.
Die polisie het op inligting gereageer en van die verdagtes op heterdaad betrap waar hulle die treinspoor in Hofmeyr langs die Middelburg-Schoembee-grondpad stroop.
Kapt. Lariane Jonker, polisiewoordvoerder, sê 'n Nissan UD-vragmotor is op die toneel aangetref. In die vragmotor, waarmee die stropers vermoedelik hul buit sou vervoer, is 166 m se treinspore en 83 dwarslêers gekry.
Verdere inligting het die polisie na verskeie huise in die Eluxolweni-nedersetting in Hofmeyr gelei, waar nog mense in hegtenis geneem is.
Die verdagtes is tussen 16 en 39 jaar oud.
Hulle sal ingevolge Transnet se Wet 18 van 2015, art. 3(1)(0) vir die peuter met, beskadiging of die vernietiging van noodsaaklike infrastruktuur, aangekla word.
Die geskatte waarde van die gesteelde infrastruktuur is R130 000.
Volgens Jonker is die spoorlyn nie meer in gebruik nie.
Mike Asefovitz, woordvoerder van Transnet Freight Rail, het by navraag gesê die diefstal van spoorlyne beïnvloed vragvervoer op hul syspoorlyne.
Hy sê die diefstal van ongebruikte spoorlyne in landelike gebiede is veral 'n bekommernis, aangesien dit hul programme om dié spoorlyne te laat herleef belemmer.
Met bykans 30 000 km se spoorlyne wat die land deurkruis, is beskerming van die infrastruktuur soms 'n uitdaging, sê Asefovitz.
"Maar ons veiligheidstrategieë werk en die aantal suksesvolle vervolgings is 'n bewys daarvan."
Van die 83 dwarslêers wat in die vragmotor aangetref is, waar 'n groep mense die treinspoor gestroop het. Foto: Verskaf